Prinses Diana se motor verkoop vir R1 miljoen(Foto: Reeman Dansie/Instagram en prinses Diana-foto deur Kensington-paleis) ŉ Ford Escort wat in ŉ stadium aan Diana, prinses van Wallis behoort het, is Dinsdag aan ŉ Suid-Amerikaanse museum verkoop vir meer as £50 000. Prins Charles het in Mei 1981 die silwerkleurige 1.6L Ghia vir Lady Diana Spencer gekoop as ŉ verlowingsgeskenk, twee maande voor hul sprokiestroue by die St Paul’s-katedraal. Die motor, wat in 1982 op ŉ veiling aan ŉ antiekehandelaar vir £6 000 verkoop is, is nou tydens ŉ telefoniese bod vir £52 640 (net meer as R1 miljoen) verkoop. Lewis Rabett van Reeman Dansie-afslaers in Colchester, in die suidooste van Engeland, het gesê die suksesvolle koper is ŉ museum in Suid-Amerika en motor sal nou daarheen verskeep word. “Daar was groot belangstelling voor die veiling. Die feit dat dit motor in Suid-Amerika opeindig is ŉ bewys van die vlak van internasionale belang in die motor,” het hy bygevoeg. Die motor het steeds sy oorspronklike Britse nommerplaat WEV 297W, verfwerk en bekleedsel en het al 133 575 km afgelê. Die verwagting was dat die motor vir tussen £30 000 en £40 000 sou verkoop. Diana is in Augustus 1997 in die ouderdom van 36 oorlede tydens ŉ hoëspoedjaagtog in Parys, Frankryk toe sy van paparazzi-fotograwe op motorfietse wou vlug. Haar seuns, prinse William en Harry, sal Donderdag ŉ nuwe standbeeld onthul by haar voormalige tuiste by Kensington-paleis. Sy sou Donderdag haar 60ste verjaarsdag gevier het.